Document ID: 32003D0831

32003D0831
L 313/61
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 20 ноември 2003 година
за изменение на Решения 2001/881/ЕО и 2002/459/ЕО относно промени и последващи допълнения към списъка с гранични инспекционни пунктове
(нотифицирано под номер C(2003) 4234)
(текст от значение за ЕИП)
(2003/831/EО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 97/78/ЕО на Съвета от 18 декември 1997 г. за определяне принципите, които регулират организацията на ветеринарните проверки на продуктите, въведени в Общността от трети страни (1), и по-специално член 6, параграф 2 от нея,
като взе предвид Директива 91/496/ЕО на Съвета от 15 юли 1991 г. относно определяне на принципите на организация на ветеринарните проверки на животни, въведени в Общността от трети страни, и за изменение на Директиви 89/662/ЕИО, 90/425/ЕИО и 90/675/ЕИО (2), и по-специално член 6, параграф 4 от нея,
като има предвид, че:
(1)
Списъкът с гранични инспекционни пунктове за проверки на живи животни и животински продукти от трети страни, одобрен с Решение 2001/881/ЕО на Комисията (3), който включва номер на звеното по системата „Анимо“ за всеки граничен инспекционен пункт, следва да се актуализира, с оглед отчитане по-специално на развитието на инспекциите на някои държави-членки и на Общността като цяло.
(2)
За да има удовлетворителна инспекция в рамките на Общността, към списъка трябва да се добавят граничните инспекционни пунктове Châteauroux Déols във Франция и Kolding и Skagen в Дания.
(3)
В резултат на преговорите между Комисията и Нидерландия следва да се добави нова бележка под линия за летище Schiphol в Амстердам, с оглед изясняване на ситуацията относно вноса на живи животни на това летище.
(4)
Освен това трябва да се въведат актуализирания към бележките под линия и подробностите относно категориите и инспекционните центрове за няколко други гранични инспекционни пунктове, които вече са били одобрени.
(5)
Списъкът с „Анимо“ звената в Решение 2002/459/ЕО на Комисията (4), който включва номер на звеното по системата Анимо за всеки граничен инспекционен пункт в Общността, трябва съответно да се актуализира, за да отчита всички промени и за да поддържа списък, идентичен на този в Решение 2001/881/ЕО.
(6)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Приложението към Решение 2001/881/ЕО се заменя с текста в приложение I към настоящото решение.
Член 2
Приложението към Решение 2002/459/ЕО се изменя в съответствие с приложение II към настоящото решение.
Член 3
Адресати на настоящото решение са държавите-членки.
Съставено в Брюксел на 20 ноември 2003 година.

Labels: 17
5
10
3
6
12